67 dood ná hulle vergiftigde bier drink by begrafnisArgieffoto Foto: theseahorseandthepentagram.wordpress.com Altesaam 67 mense is in Mosambiek dood nadat hulle oor die naweek vergiftigde bier gedrink het by ŉ begrafnis. Bronne in die hospitaal het gesê die tuisgemaakte bier is moontlik met krokodilgal vergiftig. Gaste by die begrafnis het Saterdag by ŉ plaaslike kroeg siek geword ná die seremonie in Chitima in Cahora Bassa. Die kroegeienaar, wat die bier gebrou het, haar twee kinders en ŉ plaaslike beampte is van die slagoffers. Meer as 100 mense ontvang steeds behandeling in ŉ plaaslike hospitaal. Meeste van die slagoffers se liggame is steeds by die hospitaal, aangesien die lykshuis in Cahora Bassa slegs kapasiteit het vir twee liggame. Alexandre Manguele, minister van gesondheid, het gesê bloedmonsters en monsters van die besmette bier sal na die hoofstad Maputo gestuur word vir toetse. Mosambiek oorweeg die moontlikheid om Suid-Afrika te versoek om die oorsaak van dood te help bepaal.